kardosdrur/scandi-wiki huggingface dataset:
Ivar Lykke (fodboldspiller)

Ivar Lykke Seidelin Nielsen (7. marts 1889 på Frederiksberg – 9. januar 1955 på Frederiksberg) var en dansk fodboldspiller og montør.

I sin klubkarriere spillede Lykke i KB som han vandt det danske mesterskab med 1913, 1914, 1917 og 1918.

Lykke debuterede i en venskabskamp mod England 1911 på QPRs hjemmebane Park Royal i London. Året efter vandt han sølvmedalje med Danmark ved OL 1912 i Stockholm og deltog også som ved OL 1920 i Antwerpen. Han var en af 1910'ernes største spillere i Danmark og var den 2. spiller med 25 kamps jubilæum. Han spillede sin sidste landskamp mod Spanien ved OL 1920 og nåede 27 landskampe hvoraf de 12 sidste som anfører.

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra Kjøbenhavns Boldklub
Olympiske sølvmedaljevindere fra Danmark
Personer fra Frederiksberg
Deltagere for Danmark ved sommer-OL 1912
Nørre Voldgade (København)

Nørre Voldgade (tidligere Nørre Boulevard) er en gade i Indre By i København. Den strækker sig over ca. 800 m fra Jarmers Plads i sydvest til Gothersgade i nordøst, hvorefter gaden fortsætter som Øster Voldgade. Ved Nørre Voldgade findes bl.a. Ørstedsparken og et af landets største knudepunkter for kollektiv trafik, Nørreport Station.

Historie 
 
Historisk var gaden i lighed med Vester Voldgade et smalt stræde op til voldanlægget. Nørreport, der var den nordligste byport i middelalderen, lå først udfor Nørregade men blev flyttet til Frederiksborggade i 1671. Voldene blev sløjfet i 1867. Efterfølgende blev gaden udvidet fra 1878 til 1882 og fik karakter af boulevard.

I 1913 blev gaden gravet op, da anlæggelsen af den underjordiske Boulevardbanen begyndte. Banen åbnede i 1917. Nørreport Station åbnede i 1918 og bestod oprindeligt af to runde bygninger tegnet af DSB's overarkitekt Heinrich Wenck på hver side af Frederiksborggade. De blev revet ned i 1932 og erstattet af en ny bygning erstattet af K.T. Seest. Den blev revet ned i forbindelse med en omfattende renovering af stationen i 2012-2014. Samtidig blev trafikken på gaden omlagt til at køre på den vestlige side af stationen, mens den østlige side op til Indre By blev til en plads.

Bygninger og beboere 
 
Husene fra Jarmers Plads til Nørregade hører til Nørre Kvarter (folkeligt kendt som Pisserenden). Øst for Nørregade er husene beliggende i Klædebo Kvarter.

Flere kunstnere har boet i gaden, bl.a. digteren Henrik Hertz (nr. 6 og senere nr. 8), komponisten Emil Horneman og maleren P.S. Krøyer (begge nr. 20), forlæggeren F.L. Liebenberg (nr. 22), komponisten Hans Ernst Krøyer og skuespilleren Kristian Mantzius (begge nr. 40).

N. Zahles Skole blev grundlagt af Natalie Zahle i 1851. Grundskolen (nr. 7) blev tegnet af Frederik Bøttger og opført i 1877. Bygningen ved siden af (nr. 5) er nu N. Zahles Gymnasium men tilhørte oprindeligt et forsikringsselskab. Bygningen blev opført efter tegninger af Valdemar Ingemann i 1875 og udvidet med en ekstra etage af Rørbæk & Møller Arkitekter i 2012.

Nr. 12 huser fagforbundet Teknisk Landsforbund (TL). Tidligere var den hovedkontor for Kastrup Glasværk. Bygningen blev opført efter tegninger af Phillip Smidth fra 1892 til 1895. Jernfabrikanternes Hus i nr. 30 blev opført efter tegninger af Gotfred Tvede i 1904. Bygningen med det runde hjørne ved nr. 32-34 blev opført efter tegninger af Povl Baumann i 1939. Nr. 50 er fra 1828 og har siden 1900 været en del af Folketeatret, der har hovedindgang fra Nørregade. Ældre Sagens hovedkontor ligger på hjørnet af Nørre Voldgade og Nørregade. Bygningen på hjørnet af Nørre Voldgade (nr. 76) og Fiolstræde er den tidligere Købmandsskolen, nu Niels Brock Copenhagen Business College. Den blev opført efter tegninger af Valdemar and Bernhard Ingemann og åbnet i 1902.

Noter

Eksterne henvisninger 

Gader i Indre By (København)
Deloitte-huset

Deloitte-huset er en karakteristisk kontorejendom i 6 etager, beliggende på hjørnet af H.C. Andersens Boulevard og Hammerichsgade i Indre By, København.

Bygningen blev tegnet af arkitekt Albert Oppenheim i 1919 for Revisions- og Forvaltnings-Institutet (senere fusioneret ind i Deloitte), der indviede bygningen i 1920. Bygningen blev opført, hvor Aborreparken tidligere lå.

Siden opførelsen har en række lejere haft til huse i bygningen, bl.a. Københavns Kommunes skatteforvaltning, der flyttede ud i 1936. Forenede Danske Motorejere fik også en overgang til huse i bygningen. Den primære lejer, Deloitte, flyttede i 2006 til et nyt domicil på Islands Brygge. Siden har bygningen huset Kulturarvsstyrelsen, Kunststyrelsen, Styrelsen for Bibliotek og Medier, Statens Kunstfond og Kunstrådet. Tidligere overvejede Københavns Kommune at anvende bygningen til bibliotek, men planerne blev droppet, da bygningen ikke vurderedes at kunne bære det.

Kilder og eksterne henvisninger 
 Slots- og Ejendomsstyrelsens magasin, Portal nr. 12/2007

Referencer 

 Storebror til tvillingehuse 
 Deloitte ind i Danmarks største åbne kontorhus 

Bygninger, konstruktioner og anlæg i Københavns Kommune
Indre By (København)
Melchioraner Boldklubben

Melchioraner Boldklubben er en nu ikke længere eksisterende fodboldklub i København. 

Melchioraner Boldklubben blev stiftet den 10. marts 1885 af elever fra Melchiors Skole. Klubben var en af deltagerne i Medaille Fodbold-Konkurrencen i 1888, som var den første pokalturnering i Danmark. I 1889 var Melchioranerne med til at stifte Dansk Boldspil-Union, som inviterede klubberne til den første officielle turnering. Klubbens aktiviteter kan følges fra 1889. Klubben opløstes i 1893, da dens spillere var med til at stifte Boldklubben af 1893.

Melchioraner Boldklubben deltog fra starten i DBU's Fodboldturnering, som første gang blev afviklet i sæsonen 1889-90 med syv deltagende klubber. Turneringen havde udelukkende deltagelse af klubber fra København og blev de første mange år domineret af Akademisk Boldklub, Kjøbenhavns Boldklub og B.93. De københavnske klubber var meget stærkere end landets øvrige klubber, så vinderen af Fodboldturneringen kunne utvivlsomt betragtes som landets stærkeste hold i perioden inden Danmarksmesterskabet blev indført 1913. Melchioraner Boldklubben deltog de tre første sæsoner:

 I 1889-90 blev Melchioraner Boldklubben nummer 3.
 Fodboldturneringen 1890-91 blev ikke spillet færdig, fordi både Melchioraner Boldklubben, Haabet og Olympia trak sig fra turneringen i løbet af foråret 1891.
 I 1891-92 trak Melchioraner Boldklubben sig fra turneringen i april 1892.

Referencer 

Tidligere fodboldklubber i Danmark
Sportsklubber i København
Etableret i 1885
Ophørt i 1893
Edvard Glæsel

Fritz Edvard Glæsel (født 4. januar 1858 på Clasonsborg, Skarrild Sogn, død 12. juni 1915 på Frederiksberg) var en dansk landskabsarkitekt, der har sat et stort præg på dansk have- og landskabskunst. Han var bror til Henri Glæsel.

Han var søn af fabrikbestyrer, senere sekretær ved de jyske jernbaner Julius August Glæsel (1813-1874) og Henriette Danchell (1831-1915). Han fik formentlig sin gartneruddannelse hos handelsgartner Carl Ludvig Hansen i København og var undergartner på Bregentved 1879-81.

Glæsel drev egen tegnestue 1888-1915 og er særligt kendt for sine mange herregårdshaver, bl.a. Vallø, Nivågård, Vedbygård, Giesegård og Vemmetofte, men også for Det Kongelige Biblioteks have, Fælledparken, Søerne, Nivå Kirkegård, Vestre Kirkegård, Bispebjerg Kirkegård og Frederiksberg Ældre Kirkegård samt parkanlæggene i tilknytning til Københavns Rådhus og Bispebjerg Hospital.

Hans kirkegårdshaver blev også berømmet i Tyskland, hvor han i 1902 på en udstilling i Düsseldorf modtog guldmedalje for sine planer.

Glæsel skrev af og til artikler i Gartner-Tidende, han var medarbejder ved Nordisk illustreret Havebrugsleksikon og udarbejdede Fortegninger for Gartnerelever. Han var et interesseret medlem af Almindelig dansk Gartnerforening, var repræsentant, senere kredsformand for København og slutteligt medlem af hovedbestyrelsen.

Han er begravet på Frederiksberg Ældre Kirkegård.

Kilder

Eksterne henvisninger 
 

Landskabsarkitekter fra Danmark
Personer fra Frederiksberg
Gartnere fra Danmark
Personer i Kraks Blå Bog (afdøde)
Personer i Dansk Biografisk Leksikon
Danskere i 1800-tallet
Danskere i 1900-tallet
Martinair

Martinair er et hollandsk flyselskab med hovedsæde i Amsterdam.

Selskabet blev stiftet 24. maj 1958 af J. Martin Schröder med ét fly og 5 ansatte som Martin Air Charter. 

Den 31. december 2008 overtog KLM 100% af aktierne i selskabet, efter at A.P. Møller-Mærsk solgte sin andel af selskabet på 50%.

Referencer

Eksterne henvisninger 
 
 Martinair's officielle hjemmeside

Flyselskaber fra Nederlandene
Etableret i 1958
Crome & Goldschmidt

Crome & Goldschmidt var en dansk tekstilvirksomhed og et kendt stormagasin.

 

August Crome og Moritz Goldschmidt indledte et kompagniskab om et stormagasin i 1860 i beskedne lokaler i Antonigade i København. Inden da havde Goldschmidt i adskillige år drevet et possementmageri i Horsens, hvor der blev fremstillet snore, borter, nåle og knapper. Virksomheden gik dog trægt. Crome havde tidligere arbejdet som både tobaksfabrikant og købmand i samme by.

Crome og Goldschmidt fik, samme år som de indgik partnerskab, lov til at gøre brug af de arbejdsdygtige mænd i det relativt nybyggede Horsens Straffeanstalt. I de første år var fabrikken placeret inden for tugthusets mure, hvor der blev produceret bomuldsklæder og tilbehør som lærred, nåle og knapper. I 1865 rykkede en del af produktionen til større og nybyggede lokaler på Fabrikvej. Ved samme lejlighed begyndte man at ansætte lønnede arbejdere.

Crome og Goldschmidt åbnede i 1881 en fabrik i Ribe, samt adskillige tugthusudsalg rundt om i Danmark og i 1905 beskæftigede virksomheden ca. 1.000 personer. I 1884 blev ejendommen mellem Antonigade, Kristen Bernikows Gade og Østergade erhvervet til stormagasinet. I 1927 kunne firmaet her fremvise Danmarks første rulletrappe.

Den verdensomspændende krise i 1920'erne var dog alvorlig for virksomheden, og i 1930 blev alle medarbejdere afskediget. Virksomheden kom dog oven på igen for en tid, og særligt magasinet på Strøget (Østergade 32/Kristen Bernikows Gade) i København blev firmaets flagskib. Odense-afdelingen lå i 1950'erne i Vestergade 25. Men 10. februar 1971 måtte ledelsen erkende, at der var for mange stormagasiner i Danmark; særligt i København. Firmaet standsede 1. marts salget og sluttedes sammen med Illum under navnet: Illum/Crome & Goldschmidt. Siden forsvandt navnet helt.

I en kendt reklamefilm for firmaet fra 1957 afprøver Dirch Passer og Kjeld Petersen herrekonfektion. Filmen er instrueret af Erik Dibbern, Nordisk Film.

Referencer

Danske virksomheder etableret i 1860
Ophørt i 1971
Stormagasiner i Danmark
Indre By (København)
Virksomheder i Horsens
Horsens Statsfængsel
Aborreparken

Aborreparken var en lille park, etableret på rester af Københavns voldanlæg mellem Vestre Boulevard (nu H.C. Andersens Boulevard), Københavns Vandværk i Studiestræde og Vester Farimagsgade. 

Parken blev anlagt og færdiggjort 1886 på trods af kritik fra blandt andet arkitekten og borgerrepræsentanten Ferdinand Meldahl, der mente, at det var hovedløst, når man ikke havde fastlagt linjeføringen af fremtidens jernbaner i hovedstaden. Tiden gav ham ret.

I 1897 foreslog maleren J.F. Willumsen Den Frie Udstillings bygning placeret i parken, hvilket også blev til virkelighed. Han blev bakket op af arkitekterne Martin Nyrop, Andreas Clemmensen og Ulrik Plesner, og året efter kunne træbygningen tegnet af Willumsen indvies. Prisen var 16.000 kr. Bygningen tiltrak sig offentlig opmærksomhed og Vort Land skrev "Fra den Kähler'ske Keramikfabrik har man faaet brændte Tagsten, skiftevis hvide og blaa, saaledes at Taget fremtræder i det danske Porcelæns Toner".

Plesner selv stod sammen med Aage Langeland-Mathiesen for opførelsen af Studenterforeningen, der snuppede en bid af parken. Den blev opført 1908-10. I 1910 blev Aborreparken officielt nedlagt, da man nu var klar over, at infrastrukturen ville komme på tværs af parken. Udstillingsbygningen blev flyttet til sin nuværende placering på Oslo Plads i 1913.

Ved anlæggelsen af Boulevardbanen i 1913 blev der nemlig taget endnu en bid af parken, og Revisions- og Forvaltningsinstituttet lagde beslag på de sidste rester i 1919.

Kilder 
 København. Kulturhistorisk opslagsbog 

Forsvundne bygninger, konstruktioner og anlæg i København
Københavns historie
Parker i København
Etableret i 1886
Ophørt i 1910
Vesterbro
Danmark i 1800-tallet
Udvekslingsstudent

Udvekslingsstudent eller udvekslingsstuderende (fra engelsk: exchange student) betegner en elev eller studerende, der tager til udlandet for at uddanne sig.

Der findes hovedsageligt to typer:
 Udvekslingsophold, der gennemføres i slutningen af grundskolen eller i starten af gymnasiet. Disse ophold formidles oftest gennem udvekslingsorganisationer. Disse ophold er ofte baseret på at bo hos en familie, mens man går i skole og oplever kulturen.
 Udvekslingsophold videregående uddannelsesniveau, hvor udvekslingen ofte foregår gennem udvekslingsaftaler knyttet mellem den danske uddannelsesinstitution og en international samarbejdspartner.

Organisationer 
 AFS Interkultur, non-profit udvekslingsorganisation
 Youth for Understanding, non-profit udvekslingsorganisation
 ERASMUS, EU-program til udveksling på videregående uddannelsesniveau.

Eksterne henvisninger og referencer 

Udvekslingsorganisationer
Studerende

id:Pelajar internasional
Moritz Goldschmidt

Moritz Aron Goldschmidt (2. september 1822 i Vordingborg – 11. maj 1888 i København) var en dansk forretningsmand og medgrundlægger af Crome & Goldschmidt.

Han blev som sin yngre bror, forfatteren Meïr Aron Goldschmidt, født i Vordingborg, og fik skoleundervisning i Næstved, da faderen flyttede dertil.

Allerede tidligt i sin opvækst begyndte han at fremstille hægter, maller og andet nålemagerarbejde, og efter et ophold i udlandet fik han i en ung alder en lille fabrik for nålemager- og possementmagerarbejder i Pinneberg. På denne fabrik var flere maskiner, som han selv havde konstrueret.

Treårskrigens udbrud i 1848 gjorde hans stilling her uholdbar, og han flyttede nu til Horsens, hvor han fortsatte den forretning, han havde startet i Pinneberg. Da Horsens Tugthus åbnede i 1853, fik han gjort brug af dets arbejdskraft. Det var dog først, da fængslet i 1860 ophørte med selv at være arbejdsgiver for sine fanger, at forretningen for alvor udviklede sig. Ved et lån fra statskassen blev Goldschmidt i stand til direkte at beskæftige tugthusets fanger, primært med vævning, og samtidig associerede han sig med den senere konsul August Crome, der overtog den merkantile del af forretningen, og dengang stod som bestyrer af den Bønnelykkeske Tobaksfabrik i Horsens. Virksomheden voksede og fik snart en stor fabrik med frie arbejdere, og blev i 1874 omdannet til et aktieselskab, Crome & Goldschmidts Fabrikker, med en kapital på 800.000 kr., der i 1881 fordobledes. Samme år overtog selskabet Ribe textile Fabrikker. Goldschmidt, der til sin død 11. maj 1888 var selskabets direktør, blev ved firmaet Crome & Goldschmidts jubilæum 1885 udnævnt til justitsråd.

Den 3. maj 1866 blev han gift med Jenny Jacoby (f. 30. marts 1839), datter af købmand Jacoby i Aalborg.

Eksterne henvisninger 
 
 

Danskere i 1800-tallet
Personer fra Vordingborg
Jøder fra Danmark
Fabrikanter fra Danmark
Personer i Dansk Biografisk Leksikon
August Crome

August Friedrich Philip Crome (17. september 1823 i Lübeck – 18. november 1904 på Frederiksberg) var en dansk konsul og erhvervsmand, der sammen med Moritz Goldschmidt grundlagde stormagasinet Crome & Goldschmidt i Horsens 1860. Oprindelig kom han fra Lübeck. Før hans samarbejde med Goldschmidt havde han arbejdet som købmand samt bestyret den Bønnelykkeske Tobaksfabrik i Horsens. Han var far til Fritz Crome.

Crome blev 8. september 1858 preussisk konsul for Skanderborg og Vejle Amter.

Han ægtede 1. gang 23. juni 1858 i Horsens Anna Dorothea Bang (9. juni 1837 i Horsens – 21. august 1864), datter af svensk-norsk vicekonsul, købmand Jens Tykjær Bang. 2. gang ægtede han 12. februar 1878 på Frederiksberg Thora Rothe (31. juli 1845 i Vemmelev – ).

Han er begravet på Solbjerg Parkkirkegård, men gravstedet er siden blevet nedlagt.

Referencer

Eksterne henvisninger 
 

Danskere i 1800-tallet
Personer fra Horsens
Fabrikanter fra Danmark
Grosserere fra Danmark
Diplomater fra Preussen
Personer fra Lübeck
Viggo Schulstad

Christian Viggo Schulstad (13. marts 1848 i Holbæk – 6. december 1921 i Klampenborg) var en dansk bagermester, der i 1880 gik i kompagniskab med kemikeren Christian Ludvigsen og skabte brødfabrikken Schulstad & Ludvigsen, senere blot Schulstad.

Som 32-årig købte Schulstad et nedlagt rugbrødsbageri i Store Kongensgade i København i fællesskab med melhandler Wilhelm Irgens. De var ikke de mest erfarne i branchen, men målet var ambitiøst: At fremstille kvalitetsbrød til danskerne. Sammen med Ludvigsen eksperimenterede de med nye hævemetoder i et decideret brødlaboratorium. De anskaffede sig æltemaskiner, der lettede arbejdsgangen, og i 1902 kunne de åbne en ny og større fabrik i Ryesgade med alskens moderne produktionsapparatur og betoning af hygiejne- og sundhedsaspekter.

Konkurrencen blev skærpet under 1. verdenskrig, og med Viggo Schulstad i spidsen fusionerede tidens fire store brødfabrikker i 1917 under navnet Aktieselskabet Københavns Brødfabrikker, i begyndelsen K.B. og Schulstad, senere blot Schulstad.

Schulstad blev begravet på Vestre Kirkegård (graven er nedlagt).

Eksterne henvisninger 
 

Erhvervsfolk fra Danmark
Personer fra Holbæk
Danskere i 1800-tallet
Danskere i 1900-tallet
Bagere fra Danmark
Kongelig Dansk Yachtklub

Kongelig Dansk Yachtklub (KDY) er en dansk forening af lystsejlere. Klubben blev stiftet den 3. juli 1866 efter en kapsejlads i Nyborg og førte oprindelig navnet Dansk Forening for Lystsejlads. Siden da har foreningen virket for at fremme sejlsporten i Danmark og yde medlemmerne hjælp ved udøvelsen af deres idræt.

Historie 
Ved klubbens 25-års jubilæum i 1891 var der ca. 900 medlemmer, omkring 1920 ca. 1.700, hvorefter tallet dalede i efterkrigsårene. I perioden 1930-1958 lå tallet stabilt omkring ca. 1.000 medlemmer, hvorefter det voksede igen og toppede i 1983 med ca. 2.700 medlemmer. I 2009 har KDY ca. 2.550 medlemmer, heraf mange i provinsen og i udlandet.

Ved sit 25-års jubilæum i 1891 fik Dansk Forening for Lystsejlads kong Christian 9.s tilladelse til at benytte navnet Kongelig Dansk Yachtklub. Til at begynde med var klubbens stander hvid med 3 røde stjerner, men efter navneskiftet i 1891 indførtes den nu benyttede med en kongekrone over 3 stjerner. Yachtflaget – det danske orlogsflag med bogstaverne YF i øverste kvadrant – blev tilladt allerede i 1865, førend der eksisterede sejlklubber. I 1873 fik KDY's medlemmer "ved allerhøjeste Resolution" tilladelse til at føre 3 stjerner diagonalt under YF'et i deres yachtflag.

Foreningens første klubhus, der skulle blive kendt som Langeliniepavillonen, blev opført 1884 på Pinnebergs Ravelin ved Kastellet og Langelinie. I dette hus boede klubben til leje hos De forenede Bryggerier i ca. 15 år, og bygningen erstattedes af Fritz Kochs nye og større pavillon i 1903. Denne populære træpavillon var klubbens hjemsted til 1944, hvor den blev sprængt i luften af Schalburgkorpset. Allerede i 1942 havde klubben i midertid fået klublokaler i Skovshoved Havn, hvortil klubben nu flyttede permanent. Dog har KDY lokaler i den nye Langeliniepavillon fra 1958.

Eksterne henvisninger 

 Kongelig Dansk Yachtklub

Etableret i 1866
Sejlklubber i Danmark
Jørgen Jensen-Klejs

Jørgen Sørensen Jensen-Klejs (født 19. maj 1863 i Nebsagerskov, død 17. januar 1947 i Klejs) var en dansk politiker og sparekassedirektør.

Jensen-Klejs, der var landmand af uddannelse, landvæsenskommissær, uddannet på Grejsdalens Landbrugsskole og gårdejer i tidsrummet 1886-1925, blev folketingsmedlem for Venstre i 1906 og sad frem til 10. april 1924 (først valgt i Bjerrekredsen, fra 1920 valgt i Vejle Amtskreds); fra 7. april 1922 var han formand for tinget. 

Efterfølgende var han medlem af Landstinget 1928-1936 og formand også for dette ting alle årene. Jensen-Klejs markerede sig særligt indenfor skatte- og sparekassepolitik.

Han var formand for Venstres landstingsgruppe og næstformand i Rigsretten, formand for Rårup Sogneråd 1900-03, medlem af Vejle Amtsråd 1902-10, medlem af Horsens Landbrugsforenings bestyrelse 1902-10 og af bestyrelsen for Horsens-Juelsminde Jernbane 1902-07, formand for A/S Horsens Folkeblad fra 1910, medlem af Landsoverskatterådet fra 1912, Bank- og sparekassekommissionen af 1910 og af Valglovskommissionen af 1921. Han var formand for Bjerre og Hatting Herreders Spare og Laanekasse fra 1900, for Horsens Omegns Tyendesparekasse fra 1906, for Statens tilsyn med opdragelsesanstalten Bråskovgård fra 1908, medlem af Prisreguleringskommissionen fra 1917-21, Valuta-fællesrådet, medlem af og formand for Udenrigspolitisk Nævn 1922-24, næstformand for foreningen Hjemløses Venner til 1927, medlem af Fællesrepræsentationen for danske Sparekasser og af Nationalbankens repræsentantskab samt bestyrelsen af Lyngby Landbrugsmuseum.

Han var Kommandør af Dannebrog og Dannebrogsmand.

Se også

Kilder 
 Kraks Blå Bog 1929

Eksterne henvisninger 
 

Folketingsformænd
Landstingsformænd
Folketingsmedlemmer i 1900'erne
Folketingsmedlemmer i 1910'erne
Folketingsmedlemmer i 1920'erne
Tidligere folketingsmedlemmer fra Venstre
Landstingsmedlemmer i 1920'erne
Landstingsmedlemmer i 1930'erne
Erhvervsfolk fra Danmark
Kommunalbestyrelsesmedlemmer fra Venstre
Amtsrådsmedlemmer fra Venstre
Danskere i 1900-tallet
Landmænd fra Danmark
Kommandører af Dannebrog
Personer i Kraks Blå Bog (afdøde)
Bankdirektører fra Danmark
Landstingsmedlemmer fra Venstre
Medlemmer af Rigsretten
Morten Roed Frederiksen

Morten Roed Frederiksen (født 15. november 1979) er en dansk skuespiller.

Frederiksen er uddannet fra Det Danske Musicalakademi i 2005. Han har medvirket i flere opsætninger på Fredericia Teater, bl.a. Skatteøen (2004) og West Side Story (2006). I 2009 medvirker han i The New Four Jacks i Odense Koncerthus.

Filmografi 
 Livvagterne (2009)
 Sorte Kugler (2009)

Eksterne henvisninger 
 
 

Skuespillere fra Danmark
Mathilde Norholt

Mathilde Norholt (født 23. marts 1983 på Frederiksberg) er en dansk autodidakt skuespillerinde. Hun læser til multimediedesigner ved siden af sine skuespilaktiviteter.

Privatliv 
Mathilde Norholt er datter af skuespillerne Kirsten Norholt og Flemming Sørensen.
 
Hun dannede par med Kristian Errebo Krantz. Den 22. juni 2017, offentliggjorde hun, at parret ventede deres første barn. Deres datter blev født den 26. juni 2017.
Parret meddelte i december 2019, at de går fra hinanden.

Filmografi

Film

Tv-serier 
 Klovn, afsnit 20 (2005) – Blafferpige #1
 2900 Happiness, afsnit 70-74, 78-79, 83-84, 87-88, 92, 95-96, 100, 103, 105-109, 111-114, 116-119, 123-126, 130, 132-136 og 141 (2008-2009) – Silke
 Kristian, sæson 1 – Sofie, sæson 2 – Pernille/Carla
 Lykke - Maja
 Jul i Kommunen - Klara Kastrup
 Forbandet (svensk: Svartsjön, 2016)

Musikvideoer 
 Rest from the Streets - A Friend in London FT. Carly Rae Jepsen - Videoens kvindelige indhold

Noter

Eksterne henvisninger 

 

Skuespillere fra Danmark
Personer fra Frederiksberg
Hother Bøndorff

Hother Bøndorff (født 11. maj 1951) er en dansk sceneinstruktør, koreograf og skuespiller.

Bøndorff er uddannet fra Skuespillerskolen ved Aarhus Teater i 1973 og har gennem mange år været tilknyttet teatret som skuespiller, bl.a. med roller i Den forbudte planet, Loppen i øret og Mojo.

Filmografi 
 Hallo det er jul (julekalender, 1995)
 At kende sandheden (2002)
 Mørke (2005)

Eksterne henvisninger 
 

Skuespillere fra Danmark